Denel-werkers betoog oor onbetaalde salarisseLede van die vakbond Solidariteit wat by Denel werk, ruk Woensdag op na die sukkelende wapenvervaardiger se kantoor in Irene waar hulle oor hul uitstaande salarisse sal betoog. “Dit is reeds ses maande dat Denel salarisse nie behoorlik betaal of sy statutêre verpligtinge nakom nie. Lojale werknemers verkeer nou onder geweldige finansiële druk, terwyl hoofkantoorwerknemers steeds hul volle salarisse ontvang. Intussen verloor onskuldige werknemers hul huise en motors, terwyl diegene wat hoofsaaklik vir die gemors verantwoordelik is, hoegenaamd nie geraak word nie,” sê Helgard Cronjé, sektorkoördineerder van verdediging en lugvaart by Solidariteit. Die arbeidshof het Denel reeds vroeg in Augustus beveel om sy uitstaande geldelike verpligtinge teenoor werkers na te kom. Die wapenvervaardiger betaal sedert Mei nie meer volle salarisse nie. Boonop is ŉ verdere bevel van minagting van die hof, met ŉ keerdatum op 3 Desember, vroeër teen Denel toegestaan nadat hy ook nie ingevolge die Augustus-uitspraak opgetree het nie. Cronjé sê hulle is ontevrede met die manier waarop die regering die situasie hanteer. “Die staat is grootliks aanspreeklik vir die jare lange wanbestuur wat hierdie penarie veroorsaak het. Tog wil hy nie verantwoordelikheid neem vir sy dade of verantwoordelikheid aanvaar teenoor die onskuldige werknemers wat nou die slagoffers daarvan is nie. Ons lede werk hard en verdien dit wat hulle toekom,” sê Cronjé. Solidariteit berei hom intussen voor om beslag te lê op Denel se bates en is op 3 Desember terug in die hof om die vervaardiger die stryd aan te sê oor die saak van minagting van die hof. “Dit is Denel se verantwoordelikheid om die bevel van die hof na te kom, maar hy het niks betaal nie en die hofbevel is dus verontagsaam. Ons het dus geen ander keuse nie as om op te tree en sal nie skroom om op bates beslag te lê nie. “Ons hofprosesse gaan daarom voort. Waar die staat ŉ hand in ŉ kwessie het, kom politiek altyd eerste ten koste van die werknemers. Ons sal dit nie duld nie en Denel se werknemers sal dit ook nie duld nie.”